1. ปัจจัยความเสี่ยง

1.1 ความเสี่ยงจากความผันผวนของภาวะตลาด

รายได้หลักของบริษัทมาจากธุรกิจนายหน้าค้าหลักทรัพย์ โดยในปี 2546 รายได้ดังกล่าวคิดเป็น
ร้อยละ 82.12 ของรายได้ทั้งหมด
จึงอาจกล่าวได้ว่าปริมาณการซื้อขายของตลาดหลักทรัพย์มีผลกระทบอย่างมากต่อผลการดำเนินงานของบริษัท
นอกจากนี้ความไม่แน่นอนของปริมาณการซื้อขายในตลาด
ยังทำให้เกิดปัญหาในการจัดเตรียมทรัพยากรในการดำเนินงานให้มีประสิทธิภาพอีกด้วย อย่างไรก็ดี
บริษัทได้จัดเตรียมแนวทางสำหรับลดความเสี่ยงจากความผันผวนของภาวะตลาดไว้หลายด้าน
ไม่ว่าจะเป็นการปรับปรุงระบบการทำงาน การสอดส่องดูแลให้ทรัพยากรสอดคล้องกับงาน
การใช้เทคโนโลยีเพื่อเพิ่มประสิทธิภาพการทำงาน การปรับปรุงโครงสร้างการกระจายของลูกค้า
และปรับปรุงการบริหารสินทรัพย์และหนี้สินให้มีประสิทธิภาพยิ่งขึ้น

1.2 ความเสี่ยงจากภาวะการแข่งขัน

แม้การกำหนดอัตราค่าธรรมเนียมคงที่โดยตลาดหลักทรัพย์แห่งประเทศไทยช่วยป้องกันปัญหาการ
แข่งขันด้านราคาไปได้
แต่ความเสี่ยงจากภาวะการแข่งขันก็ยังคงเป็นปัจจัยสำคัญที่มีผลต่อการดำเนินงานของบริษัท
โดยเฉพาะการใช้กลยุทธ์ต่างๆในการแย่งชิงลูกค้า ผู้บริหารและเจ้าหน้าที่การตลาด
ซึ่งอาจมีผลกระทบต่อส่วนแบ่งการตลาดได้

1.3 ความเสี่ยงอันเกิดจากหนี้สูญ

ณ สิ้นปี 2546 บริษัทมียอดลูกหนี้ซื้อหลักทรัพย์ด้วยเงินสดจำนวน 3,114.17 ล้านบาท
และมีเงินให้กู้ยืมเพื่อซื้อหลักทรัพย์จำนวน 769.19 ล้านบาท โดยในปี 2546
บริษัทได้รับการชำระคืนหนี้สูญและหนี้สงสัยจะสูญที่ได้สำรองไว้จำนวน 18.63 ล้านบาท
ซึ่งเมื่อรวมกับยอดค่าเผื่อหนี้สูญและหนี้สงสัยจะสูญ ในปี 2545 จำนวน 122.10 ล้านบาท
ทำให้ยอดค่า เผื่อหนี้สูญและหนี้สงสัยจะสูญในปี 2546 ลดลงเป็น 103.47 ล้านบาท ทั้งนี้
บริษัทมีนโยบายในการตั้งสำรองหนี้สูญและหนี้สงสัยจะสูญเต็มจำนวน

ในการจัดการความเสี่ยงอันเกิดจากหนี้สูญ
บริษัทได้จัดเตรียมมาตรการในการควบคุมความเสี่ยงจากหนี้สูญ
โดยการกำหนดให้มีการประเมินเครดิตของลูกค้าเมื่อเปิดบัญชี
เพื่อใช้ในการพิจารณาวงเงินที่เหมาะสม และมีการทบทวน วงเงินดังกล่าวเป็นระยะอย่างต่อเนื่อง
บริษัทได้จัดให้มีคณะกรรมการสินเชื่อซึ่งจะประชุมทุกสัปดาห์เพื่อพิจารณาประเด็นและกรณีต่าง ๆ
เกี่ยวกับสินเชื่อและความเสี่ยงจากการให้กู้ยืม
นอกจากนี้บริษัทก็ได้จัดให้มีการกำหนดอำนาจในการอนุมัติวงเงินไว้ตามลำดับขั้นที่เหมาะสม

1.4 ความเสี่ยงจากการพึ่งพาลูกค้ารายใหญ่

ลูกค้ารายใหญ่ 10 อันดับแรกของบริษัท มีปริมาณการซื้อขายคิดเป็นร้อยละ 17.62
ของปริมาณการซื้อขายรวมของบริษัทในปี 2546 โดยหนึ่งในนี้ได้แก่บริษัท เอบีเอ็น แอมโร เอเชีย
ซีเคียวริตี้ (สิงคโปร์) อันเป็นบริษัทในกลุ่มเดียวกับ เอบีเอ็น แอมโร เอเชีย โฮลดิ้ง บี.วี.
ซึ่งเป็นผู้ถือหุ้นใหญ่ของบริษัท ทำให้มีโอกาสที่จะสูญเสียลูกค้าดังกล่าวน้อยมาก และถ้าไม่นับรวม
เอบีเอ็น แอมโร เอเชีย ซีเคียวริตี้ (สิงคโปร์) แล้ว
อัตราความเสี่ยงจากการพึ่งพาลูกค้ารายใหญ่จะลดลงจากเดิมมาก

1.5 ความเสี่ยงจากการประกันการจำหน่ายหลักทรัพย์

การประกันการจำหน่ายหลักทรัพย์มีความเสี่ยงในกรณีที่ไม่สามารถกระจายหรือเสนอขายได้ตามที่ได้ประกันไว้
ทำให้บริษัทต้องรับหุ้นในส่วนดังกล่าวไว้ ซึ่งจะมีผลให้สภาพคล่องทางการเงินลดลง
อีกทั้งอาจจะเกิดการขาดทุนจากการขายหลักทรัพย์ดังกล่าวด้วย
โดยปัจจัยที่มีผลกระทบต่อความเสี่ยงจากการประกันการจำหน่ายหลักทรัพย์ได้แก่ ราคา

เสนอขายที่ไม่เหมาะสม การเปลี่ยนแปลงภาวะตลาด ฯลฯ และเพื่อเป็นการลดความเสี่ยงดังกล่าว
บริษัทจึงได้จัดให้มีการวิเคราะห์อย่างละเอียดและนำเสนอต่อคณะกรรมการบริหารเพื่อพิจารณา
ตลอดจนจัดให้มีการทดสอบความต้องการของตลาดก่อนการประกันการจำหน่าย นอกจากนี้
ยังได้กำหนดวงเงินเพดานที่บริษัทสามารถทำธุรกรรมประกันการจำหน่ายได้ไว้
โดยการเปลี่ยนแปลงเพดานดังกล่าวจะต้องดำเนินการโดยผ่านมติคณะกรรมการของบริษัทเท่านั้น

1.6 ความเสี่ยงจากการด้อยค่าของเงินลงทุน

ณ สิ้นปี 2546 บริษัทมีเงินลงทุนสุทธิจำนวน 1,049.22 ล้านบาท โดยเงินลงทุนร้อยละ 71.01
เป็นเงินลงทุนในหลักทรัพย์จดทะเบียนในตลาดหลักทรัพย์
ซึ่งมีความเสี่ยงจากการผันผวนของภาวะตลาดฯ อย่างไรก็ตาม
การลงทุนดังกล่าวได้ผ่านการวิเคราะห์ปัจจัยพื้นฐานอย่างละเอียดถี่ถ้วนแล้ว นอกจากนี้
ในการควบคุมความเสี่ยงจากการด้อยค่าของเงินลงทุน บริษัทได้จัดให้มีคณะกรรมการการลงทุน
ที่คอยกำหนดและดูแลให้มีการดำเนินการตามนโยบายการลงทุน

1.7 ความเสี่ยงจากอัตราแลกเปลี่ยน

บริษัทมีเงินลงทุนสุทธิในกองทุน GS Capital Partner II Offshore, L.P. จำนวน 1.24
ล้านดอลล่าร์สหรัฐฯ ตามมูลค่ายุติธรรม (NAV) หรือคิดเป็นมูลค่า 49.03 ล้านบาท ณ สิ้นปี 2546
ซึ่งถึงแม้ว่าเงินลงทุนดังกล่าวจะคิดเป็นเพียงร้อยละ 5 ของเงินลงทุนรวมของบริษัท
แต่การเปลี่ยนแปลงของค่าเงินดอลล่าร์สหรัฐ ก็อาจมีผลกระทบต่อมูลค่าการลงทุน และ
ผลกำไรของบริษัทได้ นอกจากนี้ บริษัทยังมีภาระที่อาจจะต้องลงทุนในกองทุน GS Capital
Partner II Offshore, L.P. เพิ่มอีกจำนวน 67,780 เหรียญสหรัฐ
หากมีการเรียกเก็บเพิ่มตามสัญญาร่วมลงทุนที่ได้ทำไว้ อย่างไรก็ดี
นอกเหนือจากภาระที่จะต้องลงทุนดังกล่าวแล้ว
บริษัทมิได้มีหนี้สินหรือภาระผูกพันอื่นใดในรูปของเงินตราต่างประเทศ

1.8 ความเสี่ยงจากการรวมกิจการกับบริษัทหลักทรัพย์แอสเซท พลัส จำกัด (มหาชน)

ในการควบรวมกิจการของบริษัทและแอสเซท พลัส
อาจทำให้เกิดความเสี่ยงจากระบบงานที่แตกต่างกัน
ทั้งนี้บริษัทได้ดำเนินการหารือและพิจารณาร่วมกันในการแก้ไขปัญหาที่อาจจะเกิดขึ้นดังกล่าว
โดยได้ข้อสรุปว่า ในส่วนที่เกี่ยวข้องกับระบบงานด้านธุรกิจนายหน้าซื้อขายหลักทรัพย์
งานที่เกี่ยวกับการปฏิบัติการหลักทรัพย์ รวมทั้งระบบงานเกี่ยวกับการบริหารทรัพยากรบุคคล
บริษัทจะใช้ระบบงานเดียวกันกับระบบของบริษัทในปัจจุบัน ส่วนงานที่เกี่ยวข้องกับทางด้านวาณิชธนกิจ
และงานด้านบริการการจัดการลงทุน บริษัทจะใช้ระบบงานเดียวกันกับระบบของแอสเซท พลัส
ในปัจจุบัน

นอกจากนี้บริษัทยังอาจมีความเสี่ยงจากการมีลูกค้าที่ซ้ำซ้อนกัน ซึ่งในประเด็นดังกล่าว
ภายหลังจากควบรวมกิจการเสร็จสิ้น
บริษัทอาจมีการพิจารณาทบทวนวงเงินที่ได้รับอนุมัติให้ซื้อขายสำหรับลูกค้าแต่ละรายที่มีความซ้ำซ้อนกันใหม่
อย่างไรก็ตาม จากการตรวจสอบของบริษัท พบว่า ฐานของลูกค้าที่ซ้ำซ้อนกันดังกล่าว
มีจำนวนไม่มากเมื่อเทียบกับฐานของลูกค้าซื้อขายหลักทรัพย์ทั้งหมดของบริษัทและแอสเซท พลัส
จึงคาดว่าไม่น่าจะมีผลกระทบต่อส่วนแบ่งการตลาดโดยรวมของบริษัทมากนัก

สำหรับประเด็นความเสี่ยงที่อาจจะเกิดขึ้นอีกประการหนึ่ง ได้แก่
ความเสี่ยงที่อาจเกิดจากการด้อยค่าของเงิน ลงทุน
ทั้งนี้จากการควบรวมกิจการของบริษัทและแอสเซท พลัส โดยการแลกหุ้นนั้น
ในวันที่มีการโอนสินทรัพย์และหนี้สินของแอสเซท พลัสมายังบริษัท
และหยุดประกอบการธุรกิจของแอสเซท พลัส นั้น
บริษัทต้องทำการบันทึกการด้อยค่าของเงินลงทุนดังกล่าวเข้าเป็นค่าใช้จ่ายในงบกำไรขาดทุนของบริษัท
เท่ากับผลต่างระหว่างมูลค่าหุ้นของแอสเซท พลัส ตามราคาตลาดกับมูลค่าทางบัญชีของแอสเซท พลัส
ซึ่งอาจทำให้เกิดผลขาดทุนจำนวนมากในงบกำไรขาดทุนของบริษัทในรอบบัญชีที่เกิดรายการ
อย่างไรก็ดี การด้อยค่าในเงินลงทุนดังกล่าว
เป็นเพียงตัวเลขทางบัญชีซึ่งไม่มีผลกระทบต่อกระแสเงินสดของบริษัทแต่อย่างใด
นอกจากนี้บริษัทยังสามารถขอมติจากผู้ถือหุ้น ที่จะตัดขาดทุนสะสมที่เกิดขึ้นเนื่องจากการ

ด้อยค่าของเงินลงทุนออกจากสำรองตามกฎหมาย
และส่วนเกินมูลค่าหุ้นซึ่งได้จากการออกหุ้นสามัญเพิ่มทุนให้กับผู้ถือหุ้นเดิมของแอสเซท พลัสได้
ซึ่งถ้าได้มติจากผู้ถือหุ้นเพื่อตัดรายการขาดทุนสะสมดังกล่าวแล้ว
จะทำให้บริษัทสามารถดำเนินการจ่ายเงินปันผลให้กับผู้ถือหุ้นได้ตามปกติ